J. Vaľová, poslankyňa: (2007-09-21):
Pán Frešo, myslím si, že keď skončím vysokú školu sociálnej práce, lebo už bakalársky titul mám, tak sa prihlásim na manažment verejnej správy, aby ma v prvom ročníku naučili druhý pilier a sociálne poistenie. Pretože ja si myslím, že na Slovensku je možno aj na jednej ruke spočítať odborníkov, ktorí sú na dôchodky sociálnych vecí odborníci. Ale keď to učia na manažmente, tak sa ja tam prihlásim, pretože si myslím, že to bude fantastické, ak také niečo zvládnem. A ešte pripomeniem, aký váš kolega pán Kaník dal odborný posudok pani ministerky, či je spôsobilá, alebo nie je, ako ju ohodnotil, keď pracovala na ministerstve. Otvorte si internet, minule ste ma poúčali o tom, že mám pracovať s internetom, ja s ním pracujem, tak si ho otvorte, prosím vás pekne, aj vy a uvidíte, akú pani ministerka má spôsobilosť. Ak dovolíte, ešte by som zareagovala na to, že ste povedali, že pán predseda by mal dať trestné oznámenie. Ja chcem povedať to, že pán Dzurinda povedal, že to, čo robíme my, je lúpež storočia, takže je to takisto trestný čin. Tak až pán predseda Dzurinda dá trestné oznámenie, tak si myslím, že aj pán predseda. Samozrejme, povedal to v minulých príspevkoch. Začnem svoju reč, ešte ale nedá mi povedať, vážená opozícia, čo tu stále rozprávate, že vy zastávate milión a pol sporiteľov v druhom pilieri? Vy zastávate správcovské spoločnosti a pán Frešo detto. Pretože ja sa vás pýtam, ak máme loď a na tej lodi na palube je milión a pol sporiteľov v druhom pilieri, tých 4,5 milióna, ktorí sú v podpalubí, a tá loď sa potápa, tých necháme utopiť? Tí, ktorí sú dneska možno päťroční a môžu byť v sociálnom, môžu byť v dôchodku, pretože môžu byť invalidi, na tých sa vykašleme? Na tých, ktorí tu toľko rokov pracovali? O čo sa vy staráte? Povedzte mi, o čo sa staráte? Čo tu ideme robiť sektársku spoločnosť? Že my sa staráme len o 1,5-tisíc ľudí v druhom pilieri a o tých ostatných sa nestaráme v tom prvom pilieri? A ja si myslím, že práve tento zákon je o tom, aby sme mali spravodlivý systém a vyrovnaný systém. Aby sme sa postarali o všetkých ľudí v našej spoločnosti. Aj o tých, ktorí tu 40 rokov pracovali. A chceme dať všetkým tie dôchodky. Na rozdiel od vás, ktorí sa staráte stále iba o tých, ktorí sú v správcovských spoločnostiach. A pýtam sa ďalšiu vec, ak niekto stúpil do správcovskej spoločnosti švajčiarskej a zrazu sa ocitne v spoločnosti AXA, ani o tom nevie, že ho jedna spoločnosť presunula do druhej, toto je spravodlivosť? Títo ľudia nemajú mať možnosť vystúpiť a rozmyslieť si, či skutočne chcú zostať v tejto správcovskej spoločnosti? Nemajú právo sa možnosť rozhodnúť? A potom vysvetlím aj tie mamičky. A ešte jedno dodám, stále budem opakovať to, čo povedala pani Radičová, že sa nehanbí rozprávať tu o tom, že ako nemôžeme otvárať pilier. Veď v rozprave s pani ministerkou Tomanovou povedala, že nestihla vstúpiť do druhého piliera, aký je vynikajúci, ako by chcela stihnúť. No tak jej otvoríme ten druhý pilier, nech tam vstúpi a nech dokáže! A teraz začnem svoju reč. Vážená pani predsedajúca, vážené kolegyne, kolegovia, po všetkých týchto príspevkoch, ktoré tu odzneli aj predtým, keď opozícia dala návrh, aby zákon bol, aby tento zákon, zákon sa vlastne už prejednával predtým, ktoré tu odzneli, sme si vypočuli už zo strany koalície alebo opozície, jasne rezonovalo presvedčiť občana, v našom prípade sporiteľa v druhom pilieri, o výhodách alebo nevýhodách tohto sociálneho zabezpečenia. Občan často dostáva skrátené alebo skreslené informácie a potom má možno problém vybrať si z takéhoto množstva informácií, či druhý pilier dôchodkového sporenia je bezpečný, či vlastne jeho dôchodok bude ozaj vyšší, tak ako to sľubujú DDS-ky. Opozícia nás presviedča o bezpečnosti, o zaručených správach o tom, že systém, ktorý je nastavený, je ten najlepší. Názory sa rôznia. Ak druhý pilier je zavedený, vážení, nikto ho nechce rušiť. To, čo ste už urobili, nikto ho nechce rušiť, opakujem, nikto ho nechce rušiť, ale na svete snáď nič nie je také dokonalé, aby sa nedalo zlepšiť a zlepšiť to v prospech občana. Zájdem, vážená opozícia, chvíľočku do histórie, aby som oživila pamäť nielen kolegom poslancom, ale aj ľuďom na Slovensku, čo sa udialo po nástupe vlády Mikuláša Dzurindu v roku 2002, ste prijali bez súhlasu sociálnych partnerov 22 antisociálnych zákonov, v ktorých ste zrušili sociálne opatrenia, vaše vlastné opatrenia, ktoré ste prijali pred voľbami v roku 2002. Treba verejnej vyzvať občanov, aby si neustále pripomínali tieto záležitosti, ako ste ich ubezpečovali, ako bude všetko dobre fungovať v sociálnej sfére, a 22 sociálnych zákonov sa stalo 22 antisociálnymi zákonmi. A tu nastoľujem otázku, či vám môžu občania opäť veriť v tom, ako ich presviedčate, že druhý pilier je ten, ktorý im zaistí vyššie dôchodky. Pripomeňme si ešte škody, ktoré ste spôsobili v Sociálnej poisťovni zmenami v kódexových zákonoch č. 413 a 461. V neposlednom rade spomeniem protiústavný zákon z dielne pána Kaníka, zákon č. 461 o sociálnom poistení, keď ste invalidným dôchodcom odobrali dôchodky a my ste im vrátili. Vážení, ako sa vám dá veriť? A teraz tu zase presviedčate o všetkom. (Potlesk.) A spomeniem ešte aj slávny výnos z dielne exministerky pani Radičovej, podľa ktorej my musíme prideľovať dotácie, pretože ani nestíhame všetko meniť tak, ako ste vy to pokazili, aké nášľapné míny ste nám podávali, ktoré momentálne vybuchujú, a vy o tom viete, pretože vy ste ich nastražili. A prideľovali ste tieto dotácie osem rokov a my sme sa dodržiavali týchto vašich pravidiel. A to bola chyba! Toto jedno si uznávame, že to, čo ste vy tu schválili, to boli chyby. Nechali ste nám to a my sme vám dôverovali. Vašou rukou ste to všetko podpísali a opäť tu presviedčate, ako ste vynikajúco druhý pilier nastavili, že je najlepší pre slovenských dôchodcov, ak pristúpime na vašu hru, opäť tá mína vybuchne a vy tu budete rozprávať opäť o akýchsi našich kauzách, ktoré vyšli z vášho pera. Ale vráťme sa k samostatnému druhému pilieru a ja by chcela vo svojom prejave tlmočiť odkazy a skúsenosti z celosvetovej konferencie sociálneho zabezpečenia, ktorá sa konala v Moskve v týchto dňoch. Na tomto celosvetovom stretnutí si vymieňali skúsenosti odborníci zo sociálneho zabezpečenia, kde bol dosť často spomínaný čilský model, podľa ktorého sme aj my a ste aj vy vlastne nastavovali druhý pilier. Z dvanástich latinskoamerických štátov, kde tento čilský model funguje, sedem štátov sa vyjadrilo, že tento druhý pilier je v hlbokej reforme. Nedospeli k žiadnemu úspechu a ochudobnili časti obyvateľov závislých od sociálneho zabezpečenia. A práve na tento druhý pilier doplatila tá najchudobnejšia vrstva, opakujem najchudobnejšia vrstva obyvateľstva, takým spôsobom, že 60 % žien a 40 % mužov, ktorí 35 rokov odpracovali, majú z tohto zabezpečenia len minimálne peniaze. Všetci si veľmi dobre pamätáme zaujímavú situáciu, ktorá bola pred voľbami v Čile. Čilský model kapitalizačný pilier alebo sústava kapitalizácie dôchodkov bola takisto predmetom predvolebného boja a situáciu nazval v Čile Financial Times denník ako situáciu, že čilský model schádza z cesty. Vážení, druhý model tiež schádza z cesty a potrebujeme ho tam vrátiť. Opisoval situáciu pred voľbami, keď politické strany v Čile to využili. A pýtam sa, prečo v čilskom modeli nie sú poistení v druhom pilieri? Opakujem, už v Čile to vedeli, vojaci, armáda, to som povedala, pardon, policajti a mamičky, ktoré nikdy nepracovali, ešte aj toto ste z Čile zle odpísali. A najväčším odporcom, ktorý vlastne bol v Čile, bol vlastne vlastný Pinelov brat, ktorý sa postavil proti tomu druhému, proti tomuto sporeniu. O čom svedčí takéto politické rozhodnutie, ak tam nepoistili mamičky, vojakov a policajtov? Lebo vedeli, že nechcú posunúť odvody, ktoré je povinný odvádzať štát za takýchto ľudí, do súkromných rúk, pretože vedeli, ako to zrejme dopadne. Rada by som upozornila aj na niektoré riziká, ktoré by sme mohli odstrániť doladením tohto systému. Uznávam, že Národná banka Slovenska má on-line systém kontroly. Pozná transakcie DDS-iek na kapitálovom trhu. Tento systém zabezpečí kontrolu, ale nedokáže, vážení, dlhodobo garantovať strategickú bezpečnosť. Ak nastane zlá transakcia, NBS-ka bude konštatovať, že nebol porušený zákon, ale finančne to, bohužiaľ, nevyšlo, vážení. Pýtam sa, prečo odmietajú DDS-ky garantovať dlhodobo strategickú bezpečnosť, výnosy, aby pokryli minimálnu infláciu? Prečo odmietajú DDS-ky takého zabezpečenie, aby garancie majetku prebrala na seba aj materská firma, aby do toho vložila aj meno a kryla si to celým svojím majetkom, všetky prípadné straty? Veď celý štát, zamestnávatelia aj zamestnanci skladáme svoje finančné prostriedky do rúk šiestich súkromných firiem, ktoré by s touto vládou mali zobrať zodpovednosť za tieto dôchodky. A za to, si myslím, že zaslúžia občania tejto republiky maximálne záruky. Nemožno ľudí nechať na svojvôli osudu a neistých finančných operáciách. Právo na sociálne zabezpečenie patrí medzi základné ľudské práva. Ale občan by sám mal dobrovoľne určovať výšky odvodu, vstup do druhého piliera, a preto otvorenie druhého piliera v tomto prípade je spravodlivé. A po nadávkovaní informácií, ktoré sa možno touto diskusiou už konečne občanom dostávajú, môžu si zodpovedne zvážiť, či v druhom pilieri zostať, vystúpiť z neho, alebo doň vstúpiť. Je aj na zodpovednosti štátu, aj tejto vlády, aby občanom ukázala, kde sú klady a kde je zraniteľnosť tohto systému. Lebo tam, kde sa diskutuje, kde sa zvážia poznatky z iných krajín a vláda pristúpi k riešeniu negatív tejto reformy, dokáže aj napriek finančným záujmom dôchodcovských správcovských spoločností a tlaku opozície vydobyť lepšie podmienky a garanciu pre svojich občanov a sporiteľov. Tu chcem povedať, že odznela veľmi zaujímavá veta na tejto konferencii, že aj zlá skúsenosť je skúsenosť a tvorí laboratórium pre svet. Ja si myslím, že nech to laboratórium je Čile a nie Slovensko, vážení kolegovia a kolegyne. Táto vláda sa správa tak, ako tomu nasvedčujú svetové skúsenosti a právna kultúra. Preto vyzývam týmto svojím príspevkom tak opozíciu, ako aj koalíciu, pretože dôchodky nie sú o koalícii a opozícii, vážení, ak máte skutočne záujem o to, aby sporitelia v prvom aj v druhom pilieri, pretože my sme zodpovední za všetkých občanov tejto republiky, nielen za tých, ktorí sú v druhom pilieri, mali garantované dôchodky, stabilizovali sme oba piliere, ak máte záujem riešiť tieto otázky v prospech občanov sporiteľov a nie ste hovorcovia dôchodcovských správcovských spoločností, postúpte tento zákon všetci do druhého čítania. My nemáme problém, aby sa tento zákon doladil. Ale neumývajte si ruky, ako si Pilát umýval, a potom poviete, že toto pokazila táto vláda. Táto vláda nič nekazí, táto chce naprávať to, čo ste vy už pokazili. Ďakujem pekne.